2017. gada 8. augustā Noteikumi Nr. 464

Rīgā (prot. Nr. 38  7. §)

**Grozījumi Ministru kabineta 2015. gada 24. februāra noteikumos Nr. 108 "Kārtība, kādā uzrauga un izvērtē Eiropas Savienības struktūrfondu un Kohēzijas fonda ieviešanu, kā arī izveido un izmanto Kohēzijas politikas fondu vadības informācijas sistēmu 2014.–2020. gadam"**

Izdoti saskaņā ar

Eiropas Savienības struktūrfondu un

Kohēzijas fonda 2014.–2020. gada plānošanas

perioda vadības likuma 20. panta

11. un 12. punktu

Izdarīt Ministru kabineta 2015. gada 24. februāra noteikumos Nr. 108 "Kārtība, kādā uzrauga un izvērtē Eiropas Savienības struktūrfondu un Kohēzijas fonda ieviešanu, kā arī izveido un izmanto Kohēzijas politikas fondu vadības informācijas sistēmu 2014.–2020. gadam" (Latvijas Vēstnesis, 2015, 53. nr.) šādus grozījumus:

1. Svītrot 3.1. apakšpunktā vārdus "darbības programmas "Izaugsme un nodarbinātība" (turpmāk – darbības programma) papildinājumā".

2. Izteikt 5. punktu šādā redakcijā:

"5. Lai nodrošinātu darbības programmas "Izaugsme un nodarbinātība" (turpmāk – darbības programma) īstenošanas un uzraudzības ietvaru, vadošā iestāde sadarbībā ar atbildīgajām iestādēm un sadarbības iestādi sagatavo:

5.1. specifisko atbalsta mērķu un to pasākumu detalizētu saturu, tai skaitā finansējuma saņēmēju, atlases un ieviešanas veidu, mērķa grupu un teritoriju, atbalstāmās darbības un atlases kārtas;

5.2. specifisko atbalsta mērķu, to pasākumu un atlases kārtu ieviešanas laika grafiku;

5.3. specifisko atbalsta mērķu un to pasākumu rādītāju un izvērtēšanai vācamo datu sarakstu, norādot to sākotnējo,sasniedzamo un sasniegto vērtību dalījumu pa teritoriālā sadalījuma līmeņiem, ja attiecināms."

3. Svītrot 6. punktu.

4. Izteikt 11. un 12. punktu šādā redakcijā:

"11. Reizi gadā līdz 31. decembrim vadošā iestāde sadarbībā ar atbildīgo iestādi un sadarbības iestādi izstrādā Eiropas Savienības fondu investīciju finanšu un sasniedzamo rezultātu plānu prioritāro virzienu, ieguldījumu prioritāšu, specifisko atbalsta mērķu un pasākumu (ja attiecināms) un gadu dalījumā, lai nodrošinātu darbības programmā noteikto rādītāju, tai skaitā snieguma ietvara, izpildi, kā arī sniedz priekšlikumus iespējamo valsts budžeta virssaistību sadalei. Vadošā iestāde minētos plānus un priekšlikumus saskaņo ar atbildīgo iestādi un sadarbības iestādi, un Finanšu ministrija līdz kārtējā gada 1. martam iesniedz tos Ministru kabinetā.

12. Ja vadošā iestāde konstatē būtiskas novirzes no Ministru kabinetā iesniegtajiem Eiropas Savienības fondu investīciju finanšu progresa un sasniedzamo rezultātu progresa plāniem vai vadošās iestādes rīcībā ir informācija, kas liecina par augstu risku un apdraudējumu efektīvai darbības programmā noteikto rādītāju izpildei, vadošā iestāde ierosina nepieciešamo rīcību to novēršanai, tai skaitā grozījumus darbības programmā, saskaņojot minēto rīcību uzraudzības komitejā. Ja nepieciešams, Finanšu ministrija informē Ministru kabinetu par minētajām problēmām un iesniedz priekšlikumus to risinājumiem."

5. Aizstāt 18. punktā vārdus "darbības programmas papildinājumā" ar vārdiem "normatīvajā aktā par specifiskā atbalsta mērķa īstenošanu".

6. Svītrot 26.1. apakšpunktā vārdus "darbības programmas papildinājumu".

7. Papildināt noteikumus ar 35.1 punktu šādā redakcijā:

"35.1 Efektīvākai projektu administrēšanai aģentūra vadības informācijas sistēmā normatīvajos aktos noteiktajās veidlapās var iekļaut papildu datu laukus. Šādu lauku aizpildīšana vadības informācijas sistēmā projekta iesniedzējam un finansējuma saņēmējam nav obligāta."

Ministru prezidents Māris Kučinskis

Tieslietu ministrs Dzintars Rasnačs